Document ID: 32003R2308

Komisijas Regula (EK) Nr. 2308/2003
(2003. gada 29. decembris),
ar ko paredz noteikumus to tekstilizstrādājumu kvotu pārvaldīšanai un sadalei, kas 2004. gadam ir noteiktas saskaņā ar Padomes Regulu (EK) Nr. 517/94
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 7. marta Regulu (EK) Nr. 517/94 par kopīgiem noteikumiem tādu tekstilizstrādājumu ievedumiem no attiecīgām trešām valstīm, uz kuriem neattiecas divpusējie nolīgumi, protokoli vai citas vienošanās, vai arī citi īpaši Kopienas ievešanas noteikumi [1], un jo īpaši tās 17. panta 3. un 6. punktu un 21. panta 2. punktu,
tā kā:
(1) Regulā (EK) Nr. 517/94 paredzēts, ka daudzuma ierobežojumi dažu tekstilizstrādājumu ievedumiem no trešām valstīm jāpiešķir rindas kārtībā.
(2) Saskaņā ar minēto regulu atsevišķos gadījumos iespējams izmantot citas piešķiršanas metodes, sadalot kvotas daļās vai atceļot daļu no konkrēta daudzuma ierobežojuma tikai pieteikumiem, kuros ir pierādījumi par iepriekšējā ieveduma rezultātiem.
(3) Noteikumi par 2004. gada kvotu pārvaldīšanu jāpieņem līdz kvotu gada sākumam, lai pārmērīgi neietekmētu tirdzniecības plūsmu nepārtrauktību.
(4) Iepriekšējos gados pieņemtie pasākumi, piemēram, Komisijas Regula (EK) Nr. 2357/2002, ar ko paredz noteikumus to tekstilizstrādājumu kvotu pārvaldīšanai un sadalei, kuras 2003. gadam noteiktas saskaņā ar Padomes Regulu (EK) Nr. 517/94 [2], ir bijuši apmierinoši un tāpēc ir lietderīgi 2004. gadam pieņemt līdzīgus noteikumus.
(5) Lai apmierinātu iespējami lielāku tirgus dalībnieku skaitu, piešķiršanas metodi rindas kārtībā ir lietderīgi piemērot elastīgāk, nosakot lielāko daudzumu, kādu atbilstīgi šai metodei var piešķirt katram tirgus dalībniekam.
(6) Lai nodrošinātu tirdzniecības nepārtrauktību un kvotu efektīvu pārvaldīšanu, tirgus dalībniekiem jāatļauj iesniegt sākotnējo importa atļaujas pieteikumu 2004. gadam par līdzvērtīgu daudzumu tam, ko tirgus dalībnieki ir ieveduši 2003. gadā.
(7) Lai daudzumus izmantotu visoptimālāk, tirgus dalībniekam, kas ievedis vismaz pusi no jau atļautā apjoma, jāatļauj pieprasīt papildu apjomu, ja paredzētie daudzumi kvotā ir pieejami.
(8) Pienācīgas pārvaldīšanas labad importa atļaujām jābūt derīgām deviņus mēnešus no izdošanas dienas, bet, vēlākais, līdz gada beigām. Dalībvalstīm jāizsniedz atļaujas tikai pēc tam, kad Komisija ir paziņojusi, ka daudzumi ir pieejami, un tikai tad, ja tirgus dalībnieks var pierādīt līguma esamību un apliecināt - ja nav noteikts citādi -, ka viņam saskaņā ar šo regulu jau nav piešķirta Kopienas importa atļauja par attiecīgām kategorijām un valstīm. Valsts kompetentajām iestādēm tomēr ir jāatļauj, atbildot uz ievedēju pieteikumiem, pagarināt par trim mēnešiem un līdz 2005. gada 31. martam atļaujas, kuras līdz iesniegšanas dienai izmantotas vismaz līdz pusei.
(9) Ņemot vērā Eiropas Savienības paplašināšanos 2004. gada 1. maijā, 2004. gada kvota starp ievedējiem jāsadala divās daļās attiecīgi Savienības pašreizējām un topošajām dalībvalstīm. Valstīm, kas pievienojas, jāatļauj izsniegt importa atļaujas vienīgi par tām precēm, ko ievedīs 1. maijā vai vēlāk.
(10) Šajā regulā paredzētie pasākumi ir saskaņā ar atzinumu, ko sniegusi Tekstilpreču komiteja, kas izveidota ar Regulas (EEK) Nr. 517/94 25. pantu,
IR PIEŅĒMUSI ŠO REGULU.
1. pants
Šīs regulas mērķis ir izstrādāt noteikumus par dažu tekstilizstrādājumu importa kvantitātes kvotu pārvaldīšanu 2004. gadā saskaņā ar Regulas (EK) Nr. 517/94 IIIB un IV pielikumu.
2004. gada kvotas sadala divās atsevišķās daļās, no kurām otra daļa no 2004. gada 1. maija ir pieejama valstīm, kas pievienojas. Daļu daudzuma ierobežojumi ir noteikti I pielikumā.
2. pants
1. pantā minētās kvotas piešķir rindas kārtībā atbilstīgi hronoloģiskajai secībai, kādā Komisija aņēmusi dalībvalstu paziņojumus par atsevišķu tirgus dalībnieku pieteikumiem par daudzumiem, kas nepārsniedz II pielikumā paredzētos maksimālos daudzumus vienam tirgus dalībniekam.
Šie maksimālie daudzumi tomēr neattiecas uz tirgus dalībniekiem, kas, iesniedzot savu pirmo pieteikumu par 2004. gadu, spēj pierādīt valsts kompetentajām iestādēm, ka viņi ar 2003. gadā piešķirtajām importa atļaujām no norādītajām trešām valstīm ir ieveduši norādīto kategoriju preces, pārsniedzot katrai kategorijai noteiktos maksimālos daudzumus.
Kompetentās iestādes šādiem tirgus dalībniekiem var atļaut no norādītajām trešām valstīm ievest norādīto kategoriju preces, nepārsniedzot 2003. gadā ievestos daudzumus, ar noteikumu, ka pieejamā kvota ir pietiekama.
3. pants
Ievedējs, kas ievedis vismaz 50 % vai vairāk no viņam piešķirtā apjoma, saskaņā ar šo regulu var iesniegt nākamo pieteikumu attiecībā uz to pašu kategoriju un izcelsmes valsti par daudzumiem, kuri nepārsniedz II pielikumā noteiktos maksimālos daudzumus.
4. pants
1. III pielikumā uzskaitītās valsts kompetentās iestādes no 2004. gada 5. janvāra plkst. 10.00 var ziņot Komisijai par daudzumiem, kas pieprasīti importa atļauju pieteikumos.
Šā panta pirmajā daļā norādītais laiks atbilst Briseles laikam.
III pielikuma A sadaļā minēto dalībvalstu kompetento iestāžu pieprasījumus sākotnēji apstrādā, atvelkot tos no pirmās daļas. Kad ir izlietots pirmajā daļā ietilpstošās kategorijas daudzuma ierobežojums, pārējos pieprasījumus apstrādā, izmantojot otro daļu. III pielikuma B sadaļā minēto dalībvalstu kompetento iestāžu pieprasījumus apstrādā, izmantojot vienīgi otro daļu.
2. Valsts kompetentās iestādes izsniedz atļaujas tikai pēc tam, kad Komisija ir paziņojusi, ka daudzumi ir pieejami ievešanai saskaņā ar Regulas (EK) Nr. 517/94 17. panta 2. punktu. Jauno dalībvalstu kompetentās iestādes var izsniegt importa atļaujas vienīgi par tām precēm, ko ievedīs 1. maijā vai vēlāk.
Tās izsniedz atļaujas tikai tad, ja tirgus dalībnieks:
a) preču nodrošinājumu apstiprina ar esošu līgumu; un
b) rakstiski apstiprina, ka attiecībā uz attiecīgajām kategorijām un valstīm:
i) viņam nav bijusi piešķirta atļauja saskaņā ar šo regulu; vai
ii) viņam bijusi piešķirta atļauja saskaņā ar šo regulu, bet tā izmantota vismaz par 50 %.
3. Importa atļaujas ir derīgas deviņus mēnešus no izdošanas dienas, bet, vēlākais, līdz 2004. gada 31. decembrim.
Valsts kompetentās iestādes pēc ievedēja lūguma tomēr var par trim mēnešiem pagarināt atļaujas, kuras līdz pieteikuma iesniegšanas dienai izmantotas vismaz par 50 %. Pagarinājumam jebkurā gadījumā jābeidzas vēlākais 2005. gada 31. martā.
5. pants
Šī regula stājas spēkā 2004. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003 gada 29. decembrī

Labels: 1
3
5